L’escola de Roquetes presenta 600 firmes contra les retallades en educació
description: L'Associació de Mares i Pares d'alumes de l'escola Marcel·lí Domingo de Roquetes ha entregat, aquest divendres, més de 600 firmes al Departament d'Ensenyament de les Terres de l'Ebre. Posteriorment, els membres de l'AMPA, junt amb la directora del centre, i amb el suport d'un representant de la Federació d'Associacions de Mares i Pares de Catalunya (FAPAC) s'han reunit amb la Directora dels Serveis Territorials d'Ensenyament, Manolita Cid, per mostrar el seu malestar envers esta situació, i reclamar que no continuïn les retallades en els pròxims cursos. Les principals queixes dels pares i mares dels alumnes és que, a les retallades dels últims cursos, s'hi suma aquest any la pèrdua de mig professor de suport lingüístic i la supressió al centre d'una línia de 3r de primària, fet que ha augmentat la ràtio a 27 alumnes per aula. L'AMPA de l'escola de Roquetes ha reclamat que, o bé es limiti a 25 el nombre d'estudiants per classe o bé s'augmenti els recursos docents al grup afectat. També han demanat més recursos per a l'aula d'informàtica de l'escola i menys temps d'espera per rebre les valoracions de l'equip d'assessorament i orientació psicopedagògica (EAP), que superen ara els quatre mesos. Segons ha explicat la FAPAC, la directora dels serveis territorials d'Ensenyament a les Terres de l'Ebre, Manolita Cid, s'ha compromès a transmetre les reivindicacions dels pares i mares de l'escola Marcel·lí Domingo de Roquetes a la secretària general de Polítiques Educatives, així com a fer un millor seguiment de la situació des de la inspecció.
source: Ebredigital
date: 13/01/2017
language: Català
type: video/mp4